Yu Fan biezhuan

Yú Fān biézhuàn 趙雲別傳 (Unofficial Biography of Yu Fan, or Secundairy Biography of Yu Fan) is a Chinese text about the Wu officer Yu Fan.

Description
Not much is known about the Yu Fan biezhuan.

The book is not mentioned in the Book of Sui, which could indicate that the book was no longer extant at the time of the preceding Liang Dynasty.

Book of Wu 12 - Biography of Yu Fan
《翻別傳》曰：朗使翻見豫章太守華歆，圖起義兵. 翻未至豫章，聞孫策向會稽，翻乃還. 會遭父喪，以臣使有節，不敢過家，星行追朗至候官. 朗遣翻還，然後奔喪. 而傳云孫策之來，翻衰絰詣府門，勸朗避策，則為大異.  《翻別傳》曰：權即尊號，翻因上書曰：「陛下膺明聖之德，體舜、禹之孝，歷運當期，順天濟物. 奉承策命，臣獨抃舞. 罪棄兩絕，拜賀無階，仰瞻宸極，且喜且悲. 臣伏自刻省，命輕雀鼠，性輶毫釐，罪惡莫大，不容於誅，昊天罔極，全宥九載，退當念戮，頻受生活，復偷視息. 臣年耳順，思咎憂憤，形容枯悴，髮白齒落，雖未能死，自悼終沒，不見宮闕百官之富，不睹皇輿金軒之飾，仰觀巍巍眾民之謠，傍聽鍾鼓侃然之樂，永隕海隅，棄骸絕域，不勝悲慕，逸豫大慶，悅以忘罪. 」 《翻別傳》曰：翻初立易注，奏上曰：「臣聞六經之始，莫大陰陽，是以伏羲仰天縣象，而建八卦，觀變動六爻為六十四，以通神明，以類萬物. 臣高祖父故零陵太守光，少治孟氏易，曾祖父故平輿令成，纘述其業，至臣祖父鳳為之最密. 臣亡考故日南太守歆，受本於鳳，最有舊書，世傳其業，至臣五世. 前人通講，多玩章句，雖有祕說，於經疏闊. 臣生遇世亂，長於軍旅，習經於枹鼓之間，講論於戎馬之上，蒙先師之說，依經立注. 又臣郡吏陳桃夢臣與道士相遇，放髮被鹿裘，布易六爻，撓其三以飲臣，臣乞盡吞之. 道士言易道在天，三爻足矣. 豈臣受命，應當知經！所覽諸家解不離流俗，義有不當實，輒悉改定，以就其正. 孔子曰：『乾元用九而天下治. 』聖人南面，蓋取諸離，斯誠天子所宜協陰陽致麟鳳之道矣. 謹正書副上，惟不罪戾. 」翻又奏曰：「經之大者，莫過於易. 自漢初以來，海內英才，其讀易者，解之率少. 至孝靈之際，潁川荀諝號為知易，臣得其注，有愈俗儒，至所說西南得朋，東北喪朋，顛倒反逆，了不可知. 孔子歎易曰：『知變化之道者，其知神之所為乎！』以美大衍四象之作，而上為章首，尤可怪笑. 又南郡太守馬融，名有俊才，其所解釋，復不及諝. 孔子曰『可與共學，未可與適道』，豈不其然！若乃北海鄭玄，南陽宋忠，雖各立注，忠小差玄而皆未得其門，難以示世. 」又奏鄭玄解尚書違失事目：「臣聞周公制禮以辨上下，孔子曰『有君臣然後有上下，有上下然後禮義有所錯』，是故尊君卑臣，禮之大司也. 伏見故徵士北海鄭玄所注尚書，以顧命康王執瑁，古『月』似『同』，從誤作『同』，既不覺定，復訓為杯，謂之酒杯；成王疾困憑几，洮為濯，以為澣衣成事，『洮』字虛更作『濯』，以從其非；又古大篆『丱』字讀當為『柳』，古『柳』『丱』同字，而以為昧；『分北三苗』，『北』古『別』字，又訓北，言北猶別也. 若此之類，誠可怪也. 玉人職曰天子執瑁以朝諸侯，謂之酒杯；天子面，謂之澣衣；古篆『丱』字，反以為昧. 甚違不知蓋闕之義. 於此數事，誤莫大焉，宜命學官定此三事. 又馬融訓註亦以為同者大同天下，今經益『金』就作『銅』字，詁訓言天子副璽，雖皆不得，猶愈於玄. 然此不定，臣沒之後，而奮乎百世，雖世有知者，懷謙莫或奏正. 又玄所注五經，違義尤甚者百六十七事，不可不正. 行乎學校，傳乎將來，臣竊恥之. 」翻放棄南方，云「自恨疏節，骨體不媚，犯上獲罪，當長沒海隅，生無可與語，死以青蠅為弔客，使天下一人知己者，足以不恨. 」以典籍自慰，依易設象，以占吉凶. 又以宋氏解玄頗有繆錯，更為立法，并著明楊、釋宋以理其滯. 臣松之案：翻云「古大篆『丱』字讀當言『柳』，古『柳』『丱』同字」，竊謂翻言為然. 故「劉」「留」「聊」「柳」同用此字，以從聲故也，與日辰「卯」字字同音異. 然漢書王莽傳論卯金刀，故以為日辰之「卯」，今未能詳正. 然世多亂之，故翻所說云. 荀諝，荀爽之別名.  